FI Euroopan unionin virallinen lehti CE 78/502

(2004/C 78 E/0523)

KIRJALLINEN KYSYMYS E-3250/03

esittäjä(t): Ruth Hieronymi (PPE-DE), Christa Prets (PSE), Karin Junker (PSE), Raina Echerer (Verts/ALE) ja Maria Sanders-ten Holte (ELDR) komissiolle

(3. marraskuuta 2003)

Aihe: Euroopan komission jäsenvaltioille tarjoama tuki avoimeen, yhteistoimivaan digitaalitelevisio-standardiin siirtymiseen rohkaisemisessa

Velvoittaminen ei ole suotavaa ja sen tulisi olla viimeinen käytettävissä oleva keino. Velvoittamisen välttämiseksi kehotamme Euroopan komissiota selittämään, miten se aikoo tukea jäsenvaltioita puitedirektiivin 2002/21/EY (1) 17 artiklan 2 kohdan tuomassa velvoitteessa rohkaista siirtymään avoimeen, yhteistoimivaan digitaalitelevisiostandardiin, esimerkiksi MHP:hen?

Pyydämme komissiolta tietoja jäsenvaltioiden toimista yhteentoimivuuteen rohkaisemiseksi nyt kun direktiivin täytäntöönpanon määräajan umpeutumiseen on alle yhdeksän kuukautta. Kuinka hyvin jäsenvaltiot täyttävät direktiivin tiukat velvollisuudet?

Voiko komissio ilmoittaa tarkan ajankohdan, jolloin se julkaisee tiedonannon jäsenvaltioiden toimista avoimeen, yhteentoimivaan standardiin siirtymisen rohkaisemiseksi?

Komissio ilmoitti 26. syyskuuta 2002 käydyssä täysistuntokeskustelussa digitaalitelevision yhteentoimivuu-desta tarjoavansa ”poliittista tukea standardin (MHP) vapaaehtoiselle noudattamiselle”. Mihin konkreettisiin toimiin komissio on ryhtynyt tämän sitoumuksen noudattamiseksi?

Mitä komissio aikoo tehdä kansallisten sääntelyviranomaisten, lähetystoiminnan harjoittajien ja katselijoiden keskuudessa vallitsevan oikeudellisen epätietoisuuden poistamiseksi, joka haittaa digitaalitelevision käyttöönottoa? Voiko se määrittää selkeästi, mitä digitaalitelevision käyttöönottoon tähtääviä kansallisia toimia se pitää ongelmattomina, kun on kyse valtiontukea koskevista säännöistä?

Milloin komissio julkistaa ehdot, joita sovelletaan yhteentoimivuutta määritettäessä?

Missä vaiheessa heinäkuun 2004 jälkeen komissio alkaa valmistella menettelyä, jolla velvoitetaan noudattamaan standardeja direktiivin 18 artiklan 3 kohdan mukaisesti tapauksissa, joissa jäsenvaltiot eivät ole huolehtineet velvollisuuksistaan? Tämän menettelyn käynnistäminen painostaisi jäsenvaltioita toimimaan, koska siten välittyisi viesti, että viimeiseen käytettävissä olevaan keinoon turvaudutaan, jos muut toimet eivät tehoa.

Aikooko komissio mahdollisesti sen sijaan olla tekemättä mitään määräajan umpeutumiseen saakka, koska se on todennut useaan kertaan tänä vuonna, että velvoittamiseen joudutaan turvautumaan, jättäen siten huomiotta Euroopan parlamentin 26. syyskuuta 2002 antaman päätöslauselman?

Erkki Liikasen komission puolesta antama vastaus

(29. tammikuuta 2004)

Siirtymisestä analogisista digitaalisiin radio- ja televisiolähetyksiin äskettäin antamassaan tiedonannossa (2) komissio tarkastelee digitaalitelevision etuja ja hyötyjä. Asiakirjassa pyrittiin myös antamaan suuntaviivoja jäsenvaltioille niiden valmistautuessa tiedonannossa ”eEurope 2005: tietoyhteiskunta kaikille” (3) asetetun vaatimuksen täyttämiseen eli mahdollista digitaalisiin lähetyksiin siirtymistä koskevien aikomustensa julkistamiseen vuoden 2003 loppuun mennessä. Tiedonanto parantaa osaltaan oikeusvarmuutta analysoimalla, kuinka yhteisön oikeus — valtiontukisäännöt mukaan luettuina — saattaa vaikuttaa kansallisiin siirtymäsuunnitelmiin. Jäsenvaltiot ovat jo tietoisia siitä, että niiden on ilmoitettava aloitteista, jotka saattavat olla ongelmallisia valtiontukisääntöjen kannalta. Komissio voi vahvistaa, että sen käsiteltävänä on jo yksi ilmoitus ja useita kanteluja, jotka liittyvät digitaalitelevisioon.

Avointen järjestelmäalustojen kautta tapahtuvan uusien tietoyhteiskuntapalvelujen ja -sovellusten käytön esteistä aiemmin antamassaan tiedonannossa (4) komissio esitti vision monikanavajärjestelmästä, jossa digitaalitelevisio kaapeliverkkoineen, satelliittiverkkoineen ja maanpäällisine verkkoineen on yksi tärkeistä järjestelmäalustoista. Tässä tiedonannossa korostettiin yhteentoimivuuden tarpeellisuutta ja avoimien standardien merkitystä ja todettiin, että yhteisön oikeudessa säädetään kolmansien osapuolten mahdollisuudesta hyödyntää sovellusrajapintoja (API) koskevaa tekniikkaa uuden viestintäjärjestelmän mukaisesti. Siinä katsottiin myös, että yrityksen päätöksen siirtyä avoimeen toisen sukupolven rajapintatekniikkaan, kuten MHP-standardiin (Multi-media Home Platform), olisi perustuttava kestävään liiketoimintasuunnitelmaan, jossa otetaan huomioon tehdyt investoinnit ja kuluttajien muuttuvat tarpeet.

Lisäksi komissio on antanut toimeksiannon N:o 331, jossa se kehottaa eurooppalaisia standardointijärjestöjä laatimaan standardointia koskevan toimintasuunnitelman puitedirektiivin (5) (interaktiivisten digitaalitelevisiopalvelujen yhteentoimivuutta koskevan direktiivin) 18 artiklan tehokkaan täytäntöönpanon tukemiseksi jäsenvaltioiden markkinoilla. Näin saadaan MHP-standardia täydentäviä, yhteentoimivuutta parantavia standardeja, jotka muun muassa helpottavat siirtymistä MHP-standardiin.

Puitedirektiivin 18 artiklan 3 kohdassa säädetty interaktiivisten televisiopalvelujen yhteentoimivuuden tuleva tarkastelu on myös aktivoinut markkinoiden toimijoita. Euroopan telealan standardointilaitoksessa (ETSI) on parhaillaan käynnissä MHEG5-sovellusrajapintaa (6) koskeva standardointiprosessi; tämä sovellusrajapinta on erittäin hyvin yhteentoimiva MHP-standardin kanssa ja vähentää täytäntöönpanokustannuksia.

Nämä toimet täydentävät muita interaktiivisen television yhteentoimivuutta tukevia aloitteita, jotka on käynnistetty aiemmin ja lueteltu vastauksessa (7) Astrid Thorsin parlamentin kesäkuun 2002 istuntojakson kyselytunnilla tekemään suulliseen kysymykseen H-0449/2002.

Jäsenvaltiot ovat myös ilmaisseet tukevansa yhteentoimivuutta ja edistävänsä avoimuutta. Televiestintä-neuvosto hyväksyi 20. marraskuuta 2003 digitaalitelevision ja kolmannen sukupolven matkaviestinnän avoimia järjestelmäalustoja koskevat päätelmät, joissa jäsenvaltioita kehotetaan tukemaan komissiota pyrkimyksissä standardointiohjelman edistämiseksi ja suhtaudutaan myönteisesti komission aikomukseen järjestää interaktiivisen digitaalitelevision yhteentoimivuutta koskeva julkinen kuuleminen osana digitaalitelevisiopalvelujen yhteentoimivuuden ja käyttäjien valinnanvaran toteutumisen laajuutta koskevaa selvitystä jäsenvaltioissa.

Jäsenvaltioilla on erilaisia näkemyksiä yhteentoimivuuden toteuttamistavoista. Jäsenvaltiot, joiden digitaali-televisiomarkkinat ovat muita kehittymättömämpiä, ovat MHP-standardin käyttöönoton kannalla. Jäsenvaltiot, joissa aiemman API-tekniikan käyttö on merkittävää, katsovat, että tulisi liian kalliiksi korvata eri puolilla unionia käytössä olevat 32 miljoonaa tv-sovitinta ja että on olemassa muita tapoja saavuttaa käyttäjien valinnanvapauden tukemiseksi tarvittava yhteentoimivuus. Edellä mainitun standardointi-toimeksiannon seurauksena jatketaan alan yritysten kanssa vuoropuhelua erilaisista keinoista palvelujen yhteentoimivuuden saavuttamiseksi.

Komissio tukee edelleen MHP-standardin vapaaehtoista soveltamista. Komissio pitää MHP-standardin täytäntöönpanoa ilmeisimpänä tapana saavuttaa yhteentoimivuus. Kuten komissio totesi parlamentin täysistunnossa 12. joulukuuta 2001, se aikoo tarkastella, ovatko yhteentoimivuus ja käyttäjien valinnanvapaus toteutuneet riittävässä määrin jäsenvaltioissa. Jos näin ei ole, komissio voi ehdottaa merkityksellisten eurooppalaisten standardien täytäntöönpanon tekemistä pakolliseksi. Arvioidessaan yhteentoimivuutta komissio ottaa huomioon puitedirektiivissä 2002/21/EY säädetyt arviointiperusteet sekä välttämättömyyden ja suhteellisuuden periaatteet. Komissio aikoo käynnistää julkisen kuulemisen lähitulevaisuudessa ja määritellä lopullisen kantansa heinäkuuhun 2004 mennessä noudattaen tekemäänsä sitoumusta.

(1) EYVL L 108, 24.4.2002, s. 33.

(2) KOM(2003) 541 lopullinen, 2.1.3 ja 2.2.1 jakso.

(3) KOM(2002) 263 lopullinen.

(4) KOM(2003) 410 lopullinen.

(5) Sähköisten viestintäverkkojen ja -palvelujen yhteisestä sääntelyjärjestelmästä 7.3.2002 annettu parlamentin ja neuvoston direktiivi 2002/21/EY (puitedirektiivi) (EYVL L 108, 24.4.2002).

(6) Luonnos: ETSI ES 202 184.

(7) Suullinen vastaus, 11.6.2002.